חוק מועצת הצמחים (ייצור ושיווק) (תיקון מס' 10), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2732, עמ' 746, 2018-07-16T00:00:00+03:00
החוק התקבל בקריאה השנייה והשלישית ביום כ"ו בתמוז התשע"ח (9 ביולי 2018) והוא מתקן את חוק מועצת הצמחים (ייצור ושיווק), התשל"ג–1973 (להלן – החוק). 
התיקון לחוק נוגע בעיקרו לסמכותה של מועצת הצמחים לקבוע בכללים את ההיטלים שהיא גובה מהחקלאים (המגדלים), המיועדים למימון פעילותה. הסמכות לקבוע את ההיטלים הועברה משר החקלאות ופיתוח הכפר לידי מועצת הצמחים, בתיקון לחוק שהתקבל בשנת 2007. זמן קצר לפני שהועברה למועצת הצמחים הסמכות לקבוע את ההיטלים כאמור, התקין שר החקלאות ופיתוח הכפר תקנות שבהן נקבעו ההיטלים, אך מאז שהועברה הסמכות לא קבעה המועצה כללים מעודכנים, משום שהסעיף המסמיך בחוק כנוסחו היום כולל מונחים שאינם רלוונטיים או שאינם ניתנים ליישום.
לפי התיקון לחוק, מועצת הצמחים תקבע את ההיטלים לפי משקל התוצרת המשווקת, ורק לגבי מין מסוים של צמחים, לפי המלצת ועדת משנה שהוקמה במועצה לגבי אותו מין או ועדת מייעצת שהוקמה במועצה – ייקבעו ההיטלים לפי שטח הגידול. בכללי המועצה ייקבעו גם הוראות שיאפשרו לקבוצת מגדלים של מין מסוים, שהוטל עליהם היטל לפי שטח הגידול, לפנות למועצה ולבקש שתוטל על אותה קבוצה היטל לפי משקל התוצרת המשווקת, ובלבד שקבוצת המגדלים היא בשיעור מינימלי, שייקבע בכללים, ממספרם הכולל של מגדלי אותו מין.